Z A P I S N I K

Sa 8. sjednice Općinskog vijeća Općine Starigrad održane dana 9. srpnja 2026. godine u 14:00 sati u vijećnici Općine Starigrad.

Prisutni vijećnici/ce: Marko Marasović,  Ante Milovac, Dragan Bucić, Tomislav Dokoza, Marijan Čavić, Ivana Kuzman, Petra Marasović, Martina Tomljenović
Odsutni vijećnici/ce: Ivan Jurlina
Od ostalih sjednici prisustvovali: načelnik Marin Čavić, pročelnica Marina Milovac i voditelj odsjeka Marija Jukić kao zapisničar.
Predsjednik otvara 8. sjednicu, konstatira kvorum, prisutno je 8 od 9 vijećnika, odsutan je vijećnik Ivan Jurlina. Sa pozivom za sjednicu dostavljen je prijedlog dnevnog reda. Predsjednik daje prijedlog dostavljenog Dnevnog reda na glasovanje, isti je usvojen jednoglasno – 8 glasova Za.
Za sjednicu je utvrđen slijedeći:

DNEVNI RED:
1. Izvješće Mandatne komisije

2. Usvajanje Zapisnika sa 7. sjednice Općinskog vijeća Općine Starigrad

3. Aktualno 

4. Odluka o provedbi nabava za realizaciju projekta Izgradnja i opremanje vatrogasnog doma  u Općini Starigrad
5. Izvješće o stanju zaštite od požara i provedbe godišnjeg provedbenog plana unapređenja zaštite od požara na području Općine Starigrad za 2025. godinu

6. Zamolbe 

Ad.1) Izvješće Mandatne komisije

Predsjednica Mandatne komisije Ivana Kuzman podnosi izvješće: dana 23. lipnja 2026. zaprimljena je pisana ostavka vijećnika Tomislava Jurline, temeljem koje mu danom podnošenja iste prestaje mandat vijećnika u Općinskom vijeću Općine Starigrad.
Vijećnik Tomislav Jurlina je izabran na kandidacijskoj listi Hrvatske demokratske zajednice. 

Sukladno članku 81. Zakona o lokalnim izborima, člana predstavničkog tijela izabranog na kandidacijskoj listi političke stranke zamjenjuje neizabrani kandidat s iste liste s koje je izabran i član kojem je mandat prestao ili mu miruje, a određuje ga politička stranka koja je bila predlagatelj kandidacijske liste. Dana 8. srpnja 2026. godine zaprimljen je podnesak Hrvatske demokratske zajednice, Općinskog odbora Starigrad kojim se zamjenskim članom Općinskog vijeća Općine Starigrad određuje Tomislav Dokoza. 
Mandatna komisija predlaže Općinskom vijeću da prihvati ovo izvješće mandatne komisije i da donese Zaključak o prestanku mandata članu Općinskog vijeća Tomislavu Jurlini i početku obnašanja dužnosti člana Općinskog vijeća Tomislav Dokoza. 

Predsjednik Marko Marasović  poziva člana Općinskog vijeća da pristupi davanju prisege. 

Čita se tekst svečane prisege utvrđen člankom 3. Poslovnika Općinskog vijeća, koji glasi: 
“Prisežem svojom čašću da ću dužnost vijećnika u Općinskom vijeću Općine Starigrad obavljati savjesno i odgovorno, i da ću se u svom radu držati Ustava Republike Hrvatske, zakona i Statuta Općine Starigrad, te da ću se zauzimati za svekoliki napredak Republike Hrvatske i Općine Starigrad".
Nakon pročitane prisege  vijećnik Tomislav Dokoza na istu je prisegnuo što je i potvrdio potpisom.
Ad.2.). Usvajanje Zapisnika sa 7. sjednice Općinskog vijeća Općine Starigrad
Predsjednik daje Zapisnik sa prethodne sjednice na primjedbe. Zapisnik je prihvaćen jednoglasno bez primjedbi sa 8 glasova Za.
Ad.3.). Aktualno

Predsjednik daje riječ načelniku. Načelnik izvješćuje o aktualnostima: vezano za projekt izgradnje vatrogasnog doma provedeno je prethodno savjetovanje za nabavu, očekuje se objava nabave, do sad smo povukli određena sredstva vezano za projektnu dokumentaciju i izvedbeni projekt. Radovi na Središnjem obalnom pojasu su za sada završeni, ostali su još radovi vezano za asfalt na dijelu kolnika i radovi na šetnici, te su povučena sva odobrena sredstva od strane Ministarstva mora, prometa i infrastrukture. Radovi na Interpretacijskom centru mora su pri kraju. Preuzeta sa dva ugovora od Ministarstva demografije i useljeništva. Radi se o sufinanciranju za dva projekta za poboljšanje materijalnih uvjeta u vrtiću i za uređenje dječjeg igrališta u Selinama. Očekujemo rezultate javnog poziva ministarstva prostornog uređenja za komunalne projekte tu smo nominirali uređenje igrališta u Tribnju pa bi na jesen trebali krenuti s tim uređenjem. Raspisana je nabava za projekt izgradnje nove škole. Načelnik iznosi rezultate turističke sezone za prvih šest mjeseci: uključujući i nekomercijalni smještaj (vikendaši) indeks je 97,59% u odnosu na prošlu godinu, a bez njih je 90,94 %. Pad je vidljiv ponajviše zbog kampova, i to zbog kampa Šibuljina koji nažalost još ne radi, što se i na rezultate prikazalo. Općina Starigrad je tu angažirana i sa svoje strane što može da to što prije proradi  jer nije interes Općine samo zakupnina već je to interes cijelog ovog područja.
Tijekom aktualnog pitanja je postavio vijećnik Ante Milovac vezano za turističku sezonu i događanja tijekom turističke sezone, te zamolio da se radovi na obalnom pojasu pokrenu ranije. Također komentirao problem vezano za plaćanje parkinga. Načelnik je odgovorio na postavljena pitanja vijećnika: vezano za događanja smatra da je to subjektivno mišljenje i da ima raznih događanja kroz sezonu. 
Točka dnevnog reda zatvorena je u 14:14 sati.
Ad.4). Odluka o provedbi nabava za realizaciju projekta Izgradnja i opremanje vatrogasnog doma  u Općini Starigrad
Načelnik daje uvodno izlaganje: radi se o tri nabave, procijenjena vrijednost nabave koja se odnosi na izgradnju vatrogasnog doma iznosi 1.390.244,60 Eura (bez PDV-a), procijenjena vrijednost nabave koja se odnosi na uslugu voditelja gradnje iznosi 48.000,00 Eura (bez PDV-a), procijenjena vrijednost nabave koja se odnosi na uslugu stručnog nadzora i koordinatora zaštite na radu iznosi 38.600,00 Eura (bez PDV-a). Predlaže se usvajanje prijedloga Odluke o provedbi nabave za realizaciju projekta Izgradnje i opremanja vatrogasnog doma.
Općinsko vijeće Općine Starigrad, jednoglasno je bez rasprave sa – 8 glasova Za, donijelo
Odluku
o provedbi nabava za realizaciju projekta Izgradnje i opremanja vatrogasnog doma u Općini Starigrad
Odluka čini sastavni dio Zapisnika

Ad.5). Izvješće o stanju zaštite od požara i provedbe godišnjeg provedbenog plana unapređenja zaštite od požara na području Općine Starigrad za 2025. godinu

Načelnik daje uvodno izlaganje: Izvješće se podnosi sukladno zakonskoj obvezi. Predsjednik daje Izvješće na raspravu i glasovanje. 
Općinsko vijeće Općine Starigrad, jednoglasno je bez rasprave sa – 8 glasova Za, donijelo
Izvješće
o stanju zaštite od požara i provedbe godišnjeg provedbenog plana unapređenja zaštite od požara na području Općine Starigrad za 2025. godinu
Izvješće čini sastavni dio Zapisnika
Ad.6.) Zamolbe

Građevinsko zemljište:

Gordana Zabrok Uddin: Zahtjev za otkup dijela kč 3828/16 k.o. Seline, uz nekretninu u njenom vlasništvu 3813 i 3812/2, u svrhu proširenja i uređenja okućnice, kako je označeno na priloženoj skici. Načelnik pojašnjava detalje zamolbe: traženi otkup iza objekta i sa strane.
Mjesni odbor predlaže da se odbije zamolba s obzirom na stanje (sa sjeverne strane put, a s druge strane nedefinirano vlasništvo na čestici koja se traži).
Općinsko vijeće Općine Starigrad,  jednoglasno je bez rasprave sa – 8 glasova Za, donijelo 
Odluku


kojom se odbija zahtjev za okup dijela k. č. 3828/16 k.o. Seline.

Ivan Pavlić i Verica Pavlić: molba za odobrenje kupnje dijela k.č. br. 2379/79 k.o. Seline i dijela k.č. br. 2379/8 k.o. Seline. Načelnik napominje da je navedena kriva čestica 2379/79 k.o. Seline. Radi se o vlasnicima 2376/5 k.o. Seline, traži se uska čestica iznad, a između je čestica u privatnom vlasništvu. Mjesni odbor predložio je da se zamolba odbije.
Općinsko vijeće Općine Starigrad,  jednoglasno je bez rasprave sa – 8 glasova Za, donijelo 

Odluku

kojom se odbija zahtjev za otkup dijela k.č.  2379/79 (ispravno 2379/74)  k.o. Seline.
Rajna Stanić i Stipan Jurlina: zamolba za zamjenu zemljišta u suvlasništvu – dijela kat.čest. 2327 k.o. Seline za dio kat.čest. 2379/1 k.o. Seline radi pristupnog puta do parcele, traže zamjenu cca 250 m2 za dio Općinske čestice cca 170 m2, ne potražuju nadoplatu radi razlike površine u korist Općine Starigrad.

Mjesni odbor dao pozitivno mišljenje na zamolbu, općinski načelnik predlaže da se zamolba prihvati uz uvjet da se skica uskladi sa prostornim planom, odnosno planiranim prometnicama.
Općinsko vijeće Općine Starigrad,  jednoglasno je bez rasprave sa – 8 glasova Za, donijelo 
Odluku

kojom se odobrava zamjena dijela kat.čest. 2379/1 k.o. Seline  u vlasništvu Općine Starigrad cca 170 m2 za dio kat.čest. 2327 k.o. Seline cca 250 m2 u suvlasništvu Rajne Stanić i Stipana Jurlina, uz ispunjenje postavljenog uvjeta.
Jusup Darko: Zahtjev za kupnju općinskog zemljišta zbog neslaganja na terenu sa zemljišnim knjigama. Vlasnik 4824 k.o. Seline zbog odstupanja od stvarnog stanja i katastarskih podataka, geodetskom izmjerom utvrđena su slijedeća odstupanja: dio kat.čest. 2379/1 k.o. Seline u površini 62 m2, dio kat.čest. 4826/5 k.o. Seline u površini od 24 m2 i 9m2, dio kat.čest. 4826/1 k.o. Seline u površini od 57 m2, ukupno 152 m2, o čemu je priložena skica, radi se o tom stanju već 50 godina.
Mjesni odbor dao pozitivno mišljenje na zamolbu.

Općinsko vijeće Općine Starigrad,  jednoglasno je bez rasprave sa – 8 glasova Za, donijelo 
Odluku

kojom se prihvaća zahtjev za kupnju općinskog zemljišta radi usklađenja sa stanjem na terenu sa zemljišnim knjigama.
Krste Jurlina: Pismo namjere za kupnju općinskog zemljišta. Vlasnik 3282/1, 3281/5 i 3281/4 k.o. Seline zainteresiran je za kupnju cca 170 m2 dio 3283 k.o. Seline koji se koristi kao dvorište obiteljske kuće.

Mjesni odbor dao je pozitivno mišljenje na zamolbu. Načelnik predlaže da se priložena skica uskladi sa prostornim planom, moguće je usvojiti uz uvjet da se stanje uskladi sa planiranom prometnicom.
Općinsko vijeće Općine Starigrad,  jednoglasno je bez rasprave sa – 8 glasova Za, donijelo 
Odluku

kojom se prihvaća zamolba za otkup u površini koja je usklađena s prostornim planom, odnosno planiranim prometnicama.
Dijana Bušljeta: zahtjev za ustup prvenstvenog reda upisa založnog prava u korist banke. 
Načelnik daje pojašnjenje zamolbe: u povodu zatražene suglasnosti za ustup prvenstvenog reda upisa založnog prva u korist OTP banke na nekretnini kat.čest. 2379/101 k.o. Seline, koju je Općina prodala po povoljnijim uvjetima, zatraženo je pravno mišljenje. Sukladno izdanom mišljenje smatra se da se zamolbi može udovoljiti pod uvjetom da se prethodno ugovorno i zemljišno knjižno osiguraju interesi Općine na način da se sklopi poseban sporazum radi osiguranja eventualnog potraživanja.

Općinsko vijeće Općine Starigrad,  jednoglasno je bez rasprave sa – 8 glasova Za, donijelo 
Odluku

kojom se prihvaća zahtjev Dijane Bušljeta za izdavanje suglasnosti za ustup prvenstvenog reda upisa založnog prava uz ispunjenje uvjeta na način kako je predloženo u izdanom pravnom mišljenju.

Novčane pomoći:

Ana Ramić: zamolba za sufinanciranje intenzivnih fizikalnih terapija za dijete 

Jadranka Adžić: zamolba za financijsku pomoć za pokriće troškova liječenja kćeri Petre Adžić
Nada Njegovan: zamolba za financijsku pomoć zbog materijalnih teškoća nastalih uslijed smrti člana obitelji

Načelnik u povodu zamolbi obrazlaže potrebu donošenja kriterija temeljem kojih će se moći odlučiti o osnovanosti zahtjeva, predlaže odobrenje novčane pomoći za obitelj Nade Njegovan u iznosu od 2.500,00 Eura, Jadranki Adžić i Ani Ramić po 1.500,00 Eura.

Općinsko vijeće Općine Starigrad,  jednoglasno je bez rasprave sa – 8 glasova Za, donijelo 
Odluku

kojom se odobrava novčana pomoć:

· Nadi Njegovan u iznosu od 2.500,00 Eura

· Jadranki Adžić u iznosu od 1.500,00 Eura

· Ani Ramić u iznosu od 1.500,00 Eura.

Sjednica je završila sa radom u 14:33 sati

KLASA: 024-02/26-01/04
URBROJ: 2198-9-1-26-2
Zapisnik sačinila





Predsjednik Općinskog vijeća

Marija Jukić              





Marko Marasović

